Esyangano sye Biblia Gideoni n’Abalhume Biwe 300 - Omuthahulha owa Intaneti ow’Abema ba YehovaWANAMALHANGIRA ekiri hano? Aba b’abalhume Abaisraeli abosi abakalhwa. Abalhume abunamire ahisi bakanywa. Omutsweri Gideoni y’omulhume oyuwimene hakuhi nabu. Anathungerere ngokwa bakanywa amaghetse.Yitheghereraye ndeke-ndeke emibere ey’embaghane ey’abalhume aba bakanywira mw’amaghetse. Abandi bakahira amusu abu w’omw’amaghetse. Aliriryo owundi akatheha amaghetse w’omwa byalha biwe, angathoka eriyitheghererya ebimuthimbireko. Eki ni kikulhu, kusangwa Yehova mwabwira Gideoni erisombolha abo basa abakanywa ibana yitheghirye. Abasighere, Nyamuhanga mwabugha athi, babasubaye eka. Leka thulebaye ngani busana naki.Abaisraeli bali omwa butsibu bungi kandi. Enzumwa yiri yithi sibethowa Yehova. Abandu be Midiani babiri balengya akaghalha kandi bakabaghalhaya. Neryo Abaisraeli bakalhakira Yehova eribawathikya, na Yehova akahulikirira erilhaka lyabu.Yehova akabwira Gideoni erihindania abalhwi, neryo Gideoni akakuma-kumira haghuma abalhume abalhwi 32,000. Aliriryo hali abasirikali 135,000 abakasyalhwa n’Abaisraeli. Aliriryo ibbwa kandi Yehova akabwira Gibeoni athi: ‘Wuwithe abalhume bangi kutsibu.’ Ekyaleka Yehova inyabugha athya niki?Ni kusangwa Abaisraeli bamasingura olhuhi, bangana lengekania bathi bamasingura ahabwabu ibibene-bene. Bangana lengekania bathi sibabya bayithayire obuwathikya bwa Yehova erisingura. Neryo Yehova akabwira Gideoni athi: ‘Bwira abalhume bosi abakwire obuba basube ewabu.’ Gideoni akabya akolha eki, abalhwi biwe 22,000 bakasuba eka. Neryo akasighalha n’abalhume abalhwi 10,000 basa erilhwa n’abasirikali abosi abo 135,000.Yehova amabugha athi: ‘Aliriryo, hulikirira, wukina withe abalhume bangi kutsibu!’ Neryo akabwira Gideoni erithwalha abalhume eriyanywa amaghetse okwa lhusi olhu neryo n’erithuma abandu abosi b’eka wabu abakanywa ibanunamirye amusu abu w’omw’amaghetse. Yehova akalhaghanisaya athi: ‘Ngendi kuha erisingura n’abalhume 300 abalyanywa ibana yitheghirye.’Obuthuku obw’erilhwa bukahika. Gideoni akathegheka abalhume biwe 300 mwa bikundi bisathu. Akaha obuli mulhume y’engubi, n’omunagha imune ekikoleryo omwakathi. Bukabya bwahika omwa kathi k’erithumbi, neryo abosi bakathimba okwa kilhaliriro ky’abasirikali esyanzighu. Neryo okwa ndambi iya n’eyo, abosi bakabuha esyangubi syabu n’erithulhanga eminagha yabu, n’erilhaka bathi: ‘Omuyali wa Yehova na Gideoni!’ Neryo abasirikali esyanzighu bakabya babuka, bakatalibana n’eryubaha. Neryo abosi bakatsuka erithibitha, neryo Abaisraeli bakasinga amalhwa.Abatsweri sura 6 erihika 8.Busana naki Abaisraeli bali omwa butsibu bungi, kandi bathi?Ekikaleka Yehova inyabwira Gideoni athi awithe abasirikali bangi niki?Gideoni akabya abiri bwira abalhume abakwire obuba athi basube ewabu, akasighalha na bangahi?Omwa kisasani, soborera Yehova ngokw’akakehaya omughanzo w’abasirikali ba Gideoni erisighalha 300 bisa.Gideoni akathegheka athi abalhume biwe 300, kandi e Israeli yikasinga yithi amalhwa?Soma Abatsweri 6:36-40.Gideoni mwalenga athi erisonda lya Yehova?Munabwire thukaminya thuthi erisonda lya Yehova? (Emi. 2:3-6; Mt. 7:7-11; 2 Tim. 3:16, 17)Soma Abatsweri 7:1-25.Ni somo ki erya thuk’ighira okw’abalhume 300 abasighalha ibana yitheghirye abathabya ng’abo abakanganaya obutha tsomana? (Abat. 7:3, 6; Abar. 13:11, 12; Efe. 5:15-17)Nga 300 kwa b’ighira okw’isamalira Gideoni, thuk’ighira thuthi okw’isamalira Gideoni Mukulhu, Yesu Kristo? (Abat. 7:17; Mt. 11:29, 30; 28:19, 20; 1 Pet. 2:21)Abatsweri 7:21 akathuwathikaya athi eritsemera ahathukahebawa erikolera omwa kithunga kya Yehova? (1 Kor. 4:2; 12:14-18; Yak. 4:10)Soma Abatsweri 8:1-3.Thukabya thwamahika okwa butha yitheghererania ahakathi-kathi ka balikyethu, thwang’ighira ki oku Gideoni emibere aghunzira mw’obutsibu n’Abaefuraimu? (Emi. 15:1; Mt. 5:23, 24; Luka 9:48)
